‘Staatskaping moet ondersoek word’Adjunkpresident Cyril Ramaphosa (Foto: GCIS) Ramaphosa het op vrae gereageer in die Nasionale Vergadering en gesê indien die bewerings waar is dat die skuldiges aan die pen moet ry. Volgens Ramaphosa steun almal, insluitend pres. Jacob Zuma, ŉ kommissie van ondersoek na staatskaping. Hy het gesê ŉ kommissie van ondersoek sal diegene wat betrek word die geleentheid gun om hul onskuld te bewys. Ramaphosa het gesê Zuma is in gesprek met sy regsverteenwoordigers oor ŉ voorstel. “Die bewerings is ŉ saak van ernstige kommer vir talle Suid-Afrikaners. Staatskaping, in watter vorm ook al, is afskuwelik en iets wat ons as Suid-Afrikaners nie kan of moet duld nie.” Die ANC se nasionale uitvoerende komitee het verlede maand gesê hy steun die totstandkoming van ŉ kommissie van ondersoek. Zuma het vroeër ontken dat hy só ŉ kommissie teenstaan, maar het hom tot die hof gewend om adv. Thuli Madonsela, voormalige openbare beskermer, se aanbeveling dat hy die kommissie moet aanstel, te hersien. Madonselsa het aanbeveel dat hoofregter Mogoeng Mogoeng ŉ regter moet aanstel om die kommissie te lei. “Die voortdurende onthulling van bewerings van staatskaping het ongetwyfeld en verstaanbaar die openbare vertroue in ons land, ons land se leiers en ons instellings ondermyn,” het Ramaphosa gesê.